DECIZIA CONSILIULUI
din 7 iunie 2007
de autorizare a ratificării de către statele membre, în interesul Comunității Europene, a Convenției din 2006 a Organizației Internaționale a Muncii privind munca în domeniul maritim
(2007/431/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 42, coroborat cu prima teză a articolului 300 alineatul (2) primul paragraf și cu articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
Convenția din 2006 a Organizației Internaționale a Muncii privind munca în domeniul maritim (denumite în continuare „convenția” și, respectiv, „OIM”) a fost adoptată la 7 februarie 2006 de sesiunea privind aspectele maritime a Conferinței Internaționale a Muncii a OIM, întrunită la Geneva.
(2)
Convenția aduce o contribuție majoră, în sectorul transportului maritim la nivel internațional, la promovarea unui nivel de trai și a unor condiții de lucru decente pentru navigatori, precum și a unor condiții mai favorabile concurenței loiale pentru operatorii de nave și armatori și, prin urmare, se recomandă aplicarea cât mai curând a dispozițiilor acesteia.
(3)
Convenția creează o bază pentru un cod internațional privind munca în domeniul maritim, prin instituirea de standarde minime pentru forța de muncă.
(4)
Comunitatea urmărește să creeze un mediu concurențial echitabil pentru operatorii din sectorul maritim.
(5)
Articolul 19 alineatul (8) din Constituția OIM prevede că „adoptarea de către conferință a oricărei convenții sau recomandări sau ratificarea oricărei convenții de către oricare membru nu se va considera în niciun caz a afecta vreo lege, hotărâre arbitrală, cutumă sau înțelegere care asigură pentru lucrătorii în cauză condiții mai favorabile decât acelea prevăzute de convenția sau recomandarea respectivă”.
(6)
Anumite dispoziții ale convenției intră sub incidența competenței exclusive a Comunității în ceea ce privește coordonarea sistemelor de securitate socială.
(7)
Comunitatea nu poate să ratifice convenția, întrucât doar statele membre pot fi părți la aceasta.
(8)
În consecință, Consiliul ar trebui să autorizeze statele membre care sunt legate de normele Comunității privind coordonarea sistemelor de securitate socială, în temeiul articolului 42 din tratat, să ratifice convenția în interesul Comunității, în condițiile prevăzute de prezenta decizie,
ADOPTĂ PREZENTA DECIZIE:
Articolul 1
Statele membre sunt autorizate prin prezenta să ratifice, pentru părțile care intră sub incidența competenței Comunității, Convenția din 2006 a Organizației Internaționale a Muncii privind munca în domeniul maritim, adoptată la 7 februarie 2006.
Articolul 2
Statele membre ar trebui să facă eforturi pentru a întreprinde demersurile necesare în vederea depunerii instrumentelor de ratificare a convenției pe lângă directorul general al Biroului Internațional al Muncii cât mai curând posibil, de preferință înainte de 31 decembrie 2010. Consiliul va analiza înainte de ianuarie 2010 progresele înregistrate în cadrul procesului de ratificare.
Articolul 3
Prezenta decizie se adresează statelor membre în conformitate cu Tratatul de instituire a Comunității Europene.
Adoptată la Luxemburg, 7 iunie 2007.